Sander Skotheim

**Sander Aae Skotheim** (født 2002) er en norsk friidrettsutøver og mangekjemper som representerer IK Tjalve. Tidligere representerte han IL Koll. Skotheim er norsk og nordisk rekordholder i tikamp med 8909 poeng fra stevnet Hypomeeting i Götzis, Østerrike, 31. mai 2025.

Skotheim vant EM-sølv i tikamp i Roma i 2024 med ny norsk rekord. Han vant gull i sjukamp under innendørs-VM 2025 i Nanjing og sølv i sjukamp fra innendørs-VM i Glasgow 2024, og sølv i sitt første internasjonale seniormesterskap, innendørs-EM i friidrett 2023 i Istanbul. Som junior tok han sølv i U23-EM i friidrett 2023, U20-EM i friidrett 2021, og gull i tikamp fra European Youth Olympic Summer Festival i Baku i 2019. 

Skotheim er nummer sju i verden gjennom tidene i tikamp for menn senior, han har europeisk rekord i sjukamp innendørs for menn senior, og norske aldersrekorder i tikamp for gutter 16, 17 og 18 år. De beste enkeltresultatene har han i hoppøvelsene. På seniornivå har han fem NM-gull i høyde (2019, 2020, 2022, 2023 og 2024), to i 110m hekk (2022 og 2023), og ett i tikamp (2022), 1000m stafett (IK Tjalve, 2022) og lengde (2024).

Hovedtrener for Skotheim siden høsten 2020 er den tidligere friidrettsutøveren Eirik Røe. I tillegg har Skotheim trenerstøtte fra Thomas Rosvold i kule og diskos, Andreas Thorkildsen i spydkast og Yoann Rouzières i stavsprang. 

## Idrettskarriere
### Sesongen 2017
Skotheim deltok i Ungdomsmesterskapet innendørs 2017, og fikk der gull i høyde og bronse i lengde og på 60 meter hekk. Han vant ungdomsklassen under NM i mangekamp innendørs 2017. Under NM i mangekamp 2017 vant han nikamp i G15-klassen. Under Ungdomsmesterskapet i friidrett 2017 fikk han gull i tresteg og høyde, sølv i lengde og bronse på 100 meter hekk.

### Sesongen 2018
Under NM i mangekamp innendørs 2018 vant han G16-klassen. Han deltok også i UM innendørs 2018, og fikk der gull på 60 meter hekk, lengde og høyde, og bronse i kule. 

I mai deltok han i NM i mangekamp 2018, og fikk sølv i tikamp i G17-klassen. Han deltok i Nordisk juniormesterskap i mangekamp 2018, og fikk bronse i tikamp i U18-klassen. Under Världsungdomsspelen 2018 vant han høydekonkurransen og fikk sølv i lengde. U18-EM i friidrett 2018 ble arrangert i Győr i Ungarn i juli, og Skotheim kom der på 15.-plass i tikamp med 6921 poeng. I august deltok han i Junior-NM i friidrett 2018, og fikk der bronse i lengde i U20-klassen, og under Ungdomsmesterskapet i friidrett 2018 fikk han gull i spyd og 300 meter hekk, og sølv i kule og 100 meter hekk. 

### Sesongen 2019
Skotheim vant sjukamp i G17-klassen under NM i mangekamp innendørs 2019. Under UM innendørs 2019 vant han 60 meter hekk, tresteg, lengde og høyde, og fikk bronse i kule, i G17-klassen.  

Utendørs vant han tikamp i G17-klassen under NM i mangekamp 2019, og han vant tikamp i U18-klassen under Nordisk juniormesterskap i mangekamp 2019. Han vant lengde i G17-klassen under Världsungdomsspelen 2019. Han ble tatt ut til å delta i Sommer-EYOF 2019, og vant der tikampen med 7761 poeng, som var ny mesterskapsrekord for European Youth Olympic Summer Festival. Han vant høydekonkurransen under NM i friidrett 2019, med ny personlig rekord på 2,08 meter, og fikk med det sin første seniortittel i friidrett.

Under Junior-NM i friidrett 2019 deltok han i U20-klassen, og fikk der sølv i høyde og på 110 meter hekk, og han fikk bronse i lengde. Under Ungdomsmesterskapet i friidrett 2019 vant han 110 meter hekk og lengde, og han fikk sølv i kule, diskos, tresteg og på 300 meter hekk.

### Sesongen 2020
Under NM i mangekamp innendørs 2020 fikk han sølv i sjukamp i klassen Junior G18/19 (U20) med 5699 poeng. Han deltok i NM i friidrett innendørs 2020, og fikk der bronse i tresteg, og han kom på femteplass i høyde. 

I august deltok han i NM i mangekamp 2020, og vant der tikamp i juniorklassen med 7651 poeng. Under Junior-NM i friidrett 2020 vant han høyde- og kulestøtkonkurransen, og han fikk sølv i lengde og på 110 meter hekk og bronse i stav og diskos. Han vant høydekonkurransen under NM i friidrett 2020, med 2,08 meter og forsvarte med det senior-NM-gullet sitt fra 2019. Han fikk også bronse i tresteg, og kom på fjerdeplass i lengde.

### Sesongen 2021
Skotheim deltok i juniorklassen under NM i mangekamp innendørs 2021. Der vant han sjukampkonkurransen, med 6015 poeng. Dette var det nest beste sjukampresultatet av en U20-utøver noen sinne. Han slo den gamle U20-verdensrekorden som Eusebio Cáceres satte i 2010, som stod til Jente Hauttekeete slo den én uke tidligere, med 6062 poeng. 

Utendørs deltok han i Junior-NM i mangekamp 2021, og kom der på andreplass bak Abraham Sandvin Vogelsang. Han representerte Norge under Lag-EM i friidrett 2021, der Norge deltok i 1. divisjon (First League). Skotheim kom der på 12.-plass i høydehopp og stavsprang. I juli deltok han i U20-EM i friidrett 2021, og fikk der sølv bak Jente Hauttekeete med 8012 poeng. Dette var ny personlig rekord for ham, i U20-tikamp. Under Junior-NM i friidrett 2021 fikk han tre medaljer i U20-klassen; han vant lengdekonkurransen og fikk sølv i kulestøt. Han deltok også på Tjalves lag som fikk sølv på 1000 meter stafett. 

### Sesongen 2022
Skotheim vant NM i sjukamp innendørs 2022 med ny norsk rekord, 5965 poeng. Han deltok også i NM i friidrett innendørs 2022, med gull i høydehopp, sølv i tresteg og bronse i lengdehopp. Nordisk mesterskap i friidrett innendørs 2022 ble arrangert i Uppsala i Sverige, og Skotheim ble der nummer tre i høydehopp, med ny personlig rekord på 2,14 meter. Han kom på tredjeplass i tresteg, med ny personlig rekord på 15,84 meter. På 60 meter hekk ble han nummer sju.

Sesongens utendørsdebut var seniordebut i mangekamp, 30. april og 1. mai under Multistars i Grosseto i Italia sammen med Markus Rooth. De slo begge Martin Roes norske rekord i tikamp fra 2018, som var på 8228 poeng. Markus Rooth vant Multistars 2022 med 8307 poeng foran Skotheim med 8298 poeng. Skotheim vant NM i tikamp med 8126 poeng den 21. og 22. mai på Børstad idrettspark (Hamar) og ble med ny mesterskapsrekord første nordmann over 8000 poeng på norsk jord. Under NM i friidrett 2022 i Stjørdal 24.-26. juni 2022 vant han to gull i enkeltøvelsene 110m hekk (14,52 s) og høyde (2,08 m) og gull med stafettlaget for Tjalve, samt fikk bronse i lengde (7,67 m).

Under VM i friidrett 2022 i Eugene, Oregon, USA i juli 2022 kom han på 15. plass med 8062 poeng og under EM i friidrett 2022 i München i august 2022 kom han på 7. plass med 8211 poeng.

### Sesongen 2023
Skotheim fikk sølv i EM i friidrett innendørs 2023 i Istanbul (Tyrkia) og satte norsk og nordisk innendørs sjukamp-rekord med 6318 poeng.

Han satte igjen norsk rekord med 8590 poeng i tikamp under Hypomeeting Götzis i mai, med ny personlig bestenotering på 100 meter, 400 meter, 110 meter hekk og 1500 meter.

### Sesongen 2024
Skotheim tok sølv under VM i friidrett innendørs 2024 i Glasgow, Skottland, og satte ny norsk og nordisk innendørs sjukamp-rekord med 6407 poeng. Resultatet er også europeisk U23-rekord innendørs i sjukamp. Det var Norges første VM-medalje i mangekamp noensinne. Poengsummen var den beste for andreplass gjennom tidene, da Skotheim var kun elleve poeng, tilsvarende 1,03 sekund på 1000-meter, bak den sveitsiske verdensmesteren Simon Ehammer.

Skotheim tok sølv i tikamp under EM i friidrett 2024 i Roma, Italia, og satte ny norsk rekord med 8635 poeng.

I sommer-OL 2024 i Paris, Frankrike, fikk han 18. plass sammenlangt. Etter seks øvelser lå Skotheim på 3. plass med bl.a. tikampens makspoeng for 8,03m i lengdehopp. I syvende øvelse, stavhopp, endte han og to andre uten poeng etter riv på åpningshøyden. Landsmannen Markus Rooth ble olympisk mester i samme tikamp.

### Sesongen 2025
Under et stevne innendørs i Tallinn, 1. og 2. februar gikk Skotheim sin beste sjukamp noen gang med 6484 poeng, og slo 
Kevin Mayers tidligere europarekord fra 2017 med fem poeng. Resultater plasserte han på femteplass i verden gjennom tidene. Hans resultater var 60 meter: 7,04 sekunder, lengde: 8,19 meter, høyde: 2,06 meter, kulestøt: 15,00 meter, 60 meter hekk: 8,04 sekunder, stavsprang: 5,25 meter, 1000 meter: 2.37,85. Lengdespranget var ny norsk rekord og 32 centimeter lenger enn Henrik Flåtnes gamle bestenotering fra 2022.

I EM i friidrett innendørs 2025 i Nederland 7. og 8. mars 2025 vant Skotheim sjukampen og økte sin egen europeiske sjukamprekord til 6558 poeng. Resultatene var 60 meter på 6,93 sekunder (personlig rekord), lengdehopp 7,95 meter, kule 14,39 meter, høyde 2,19 meter, 60 meter hekk 8,04 sekunder, stavsprang 5,10 meter og 1000 meter på 2 minutter og 32,72 sekunder (personlig rekord). Bare to uker senere vant han også sjukampen under VM i friidrett innendørs 2025, med 6475 poeng. Han vant tikamp under Hypomeeting Götzis i månedsskiftet mai/juni, og satte der ny norsk rekord med 8909 poeng.

Han debuterte utendørs i østerrikske Götzis med ny norsk rekord og 8909 poeng. Han begynte serien med personlig rekord på 100 meter med 10,70 sekunder (929 poeng). Videre var serien lengde: 8,06 meter (1076 poeng), kulestøt: 13,98 m (727 poeng), høyde: 2,15 m (944 poeng), 400 meter: 47,47 sek (935 poeng), 110 meter hekk: 14.12 sek (959 poeng), diskos: 49.18 m (personlig rekord og 853 poeng), stavsprang: 5,10 m (941 poeng), spyd: 61,46 (760 poeng), 1500 meter: 4.23,88 min (785 poeng). Han vant stevnet suverent mot flere av verdens beste mangekjempere. Kyle Garland (8626 poeng) og Simon Ehammer og Niklas Kaul (begge 8575 poeng) kom på plassene bak. Skotheims resultat på 8909 poeng plasserer han som nummer 7 gjennom tidene i verden.

I VM 2025 i Tokyo lå Skotheim på andreplass etter første dag. Han ble diskvalifisert på 110 meter hekk og trakk seg fra konkurransen.

## Medaljer i norske mesterskap

## Referanser




## Eksterne lenker
* 
*  Sander Aae Skotheim – Norges Friidrettsforbund